היכל התהילה של הבייסבול

היכל התהילה של הבייסבול הוא ארגון ומוזיאון הממוקם בקופרסטאון שבמדינת ניו יורק בארצות הברית ובו מונצחים שחקני בייסבול, מאמנים, שופטים ואישים אחרים שתרמו לענף בארצות הברית. היכל התהילה נוסד ב-1936, ושלוש שנים אחר כך, ב-12 ביוני 1939, נחנך המוזיאון בקופרסטאון במימונו של תאגיד סינגר. על פי נתוני המוזיאון, כ-260,000 מבקרים בהיכל התהילה בכל שנה, ולאורך השנים ביקרו בו למעלה מ-17 מיליון איש. מבקרים אלה רואים רק חלק קטן מתוך 40,000 חפצים, 140,000 קלפי הבייסבול ו-3 מיליון פריטי הספרייה (כגון גזירי עיתונים ותמונות) שנמצאים בארכיון של המוזיאון. נכון לשנת 2023, זכו להיכלל בהיכל התהילה 343 חברים בסך הכול: 241 שחקני המייג'ור ליג, 39 שחקני ליגות השחורים (אנ'), 23 מאמנים, 10 שופטים ו-36 חלוצים ומנהלים. 118 מחברי היכל התהילה הוכנסו לאחר מותם, כולל ארבעה שמתו לאחר ההכרזה על בחירתם. היכל התהילה כולל גם אישה אחת, אפה מנלי - בעלת קבוצה מליגת השחורים. להיכל התהילה זכאים להיבחר אישים מכל העולם שתרומתם לבייסבול הייתה משמעותית. הקריטריונים לבחירת שחקנים מחייבים שיהיו 5 שנים לאחר פרישה מלאה מקריירה מקצוענית, מאמנים או שופטים צריכים להיות בפרישה במשך לפחות 5 שנים אלא אם הם בני 65 ומעלה, ואילו מנהלים זכאים להיכנס 5 שנים לאחר הפרישה או בהגיעם לגיל 70. איגוד סופרי הבייסבול של אמריקה (BBWAA) אחראי על תהליך ההצבעה העיקרי, כאשר שחקני בייסבול שמקבלים לפחות 75% מהקולות זכאים להיכנס להיכל התהילה. בעקבות שינויים שהוכרזו ב-2022, הוחלט שהבחירה תתבצע על ידי 3 ועדות משנה מקצועיות שיחולקו לפי תקופות: שחקנים בעידן הבייסבול העכשווי (1980-היום) מאמנים, מנהלים ושופטים בעידן הבייסבול העכשווי (1980-היום) אישים בעידן הבייסבול הקלאסי (לפני 1980) בפברואר 1936 נבחר המחזור הראשון של היכל התהילה, שכלל חמישה שחקנים - וולטר ג'ונסון (83.6%), הונוס ואגנר (95.1%), כריסטי מת'יוסון (90.7%), טיי קוב (98.2%) ובייב רות' (95.1%), מתוך 47 שחקנים שקיבלו לפחות הצבעה אחת. שיעור הבחירה בקוב היווה שיא ליגה עד שנת 1992, אז נבחר טום סיבר ב-98.8%. עד היום ידועה החמישייה הראשונה בכינוי "חמשת בני האלמוות". בשנת 2019, המגיש לשעבר של ניו יורק יאנקיז מריאנו ריברה, הפך לשחקן הראשון שנבחר פה אחד להיכל התהילה. הוא שבר את השיא מ-2016 של קן גריפי ג'וניור שנכנס להיכל התהילה עם 99.32% מהקולות. לאורך השנים נאסרה כניסתם של שחקנים רבים להיכל התהילה, כשהמוכרים מביניהם הם ג'ו ג'קסון ופיט רוז. ג'קסון, שהיה ידוע בכינויו "היחף", היה אחד משמונה שחקני שיקגו וייט סוקס שקיבלו שוחד ממהמרים, בתמורה לכך שיגרמו להפסד בוורלד סיריס. מעורבותו של ג'קסון בשערורייה הובילה לגירוש שלו מהבייסבול. למרות קריירת המשחק המרשימה שלו, שכללה ממוצע חבטות של מעל 350., הוא לא נכנס להיכל התהילה. גם רוז היה אחד השחקנים המפורסמים בתולדות הליגה. עם זאת, הוא הורחק מבייסבול ב-1989 עקב האשמות על הימורי משחקים, כולל כאלה של קבוצתו, סינסינטי רדס, בזמן שהיה גם שחקן וגם מנג'ר. לאורך השנים עלו דיונים האם לשקול מחדש את המקרה שלהם, אך עם זאת, שניהם עדיין לא נמצאו כשירים לכניסה להיכל התהילה. אתר האינטרנט הרשמי של היכל התהילה של הבייסבול (באנגלית) היכל התהילה של הבייסבול, באתר אנציקלופדיה בריטניקה (באנגלית) היכל התהילה של הבייסבול, ברשת החברתית פייסבוק היכל התהילה של הבייסבול, ברשת החברתית אקס (טוויטר) היכל התהילה של הבייסבול, ברשת החברתית אינסטגרם היכל התהילה של הבייסבול, סרטונים בערוץ היוטיוב Staff Directory, באתר היכל התהילה של הבייסבול‏, 11 באפריל 2012 Baseball Hall of Fame Inductees, באתר Baseball Reference Hall of Fame Restructures Era Committee, Frick Award Voting, באתר היכל התהילה של הבייסבול‏, 22 באפריל 2022 The Immortals of Baseball, באתר historynet.com‏, 2 באוקטובר 2017 Mariano Rivera, other Baseball Hall of Fame inductees enter amid fanfare, באתר לוס אנג'לס טיימס‏, 21 ביולי 2019